Doris Jakobsen (SIU), 2012-05-30:
Først vil jeg gerne sige, at min Folketingsperiode indtil nu har været meget spændende og udfordrende.
Jeg har været politiker i 10 år i Grønland, og nu også her i Danmark.
Som grønlandsk folketingsmedlem er det vigtigt at fokusere på de grønlandske mærkesager.
Derfor vil jeg gerne sige et par ord.
Som sagt er jeg også grønlandsk landstingsmedlem.
Der har været stor diskussion om vores råstoffer, mineraludvinding i fremtiden, social dumping, udenlandsk arbejdskraft og meget mere.
De sociale projekter er meget vigtige for de grønlandske boende her i Danmark, for de giver mere ansvar og vilje til at arbejde.
Derfor har jeg kontaktet Socialministeren for at sikre indsatsen i håb om at løse problemerne.
For at støtte fangerne i Grønland på grund af sælskindsforbuddet i EU-landene og Inuitundtagelsen har jeg talt ved demonstrationen foran Magasin, opfordret Udenrigsministeriet og den arktiske ambassadør til at gøre mere i EU og sørget for, at Dansk Industri er åben for at Great Greenland deltager i deres pr-rejser.
Nu planlægger jeg en forelæggelse i Folketinget omkring sælfangstens betydning i håb om, at det møder stor interesse hos de danske politikere.
Som bekendt har den danske regering lavet projekt Money Transfer, der efterfølgende har givet flere milliarder kroner i kassen.
For at sikre vores land mod skatteflugt har jeg fået tilsagn fra den danske skatteminister om ekspertstøtte, hvis vi vil lave en undersøgelse af pengeflugt fra Grønland til skattelylande.
Derfor håber jeg på et godt samarbejde mellem Grønland og Danmark.
For at sikre den bedste viden om beredskab har jeg deltaget i Socialdemokraternes besøg hos det danske beredskab.
Dette besøg har været inspirerende, især med hensyn til de frivillige, der altid er klar til at hjælpe, hvis der sker en katastrofe.
Desuden håber jeg på, at Danmark og USA vil forbedre samarbejdet om søopmåling omkring Grønland og forbedre beredskabet i samarbejde med militæret på Thulebasen.
For at kunne bidrage med andet end klager over ventelisterne til fængslerne har jeg studeret de løsninger, der anvendes med mere samfundstjeneste i Danmark,
og foreslået tilsvarende nyordninger indført i Grønland.
Vores lovgivning om kriminalitet er bagud.
Jeg vil derfor opfordre justitsministeren til, at han skal være opmærksom på det.
Alle forbedringer ved lovgivning i Danmark skal også kunne blive fulgt op i Grønland.
Jeg mener, at DIIS-rapporten vedrørende CIA-flyvningerne viser, at der er et problem, hvad angår fælles fortolkning af tingene i den danske regering.
Justitsministeriet og Udenrigsministeriet har to forskellige fortolkninger af, hvad man gør, og dette kan vi fra Siumuts side ikke finde betryggende.
Tværtimod.
Det skaber unødig uro og ubetryggende rammer, når det er Danmark, som står for sådanne aftaler, og Grønland ikke har egne kompetencer til at varetage disse.
Danmark må stå sammen om sådanne vigtige emner – for og med Grønland.
Til slut vil jeg gerne sige, at Siumut står til rådighed for at sikre, at forholdet mellem Grønland og Danmark foregår på et godt grundlag baseret på vores lange historie sammen med stor respekt for vores forskelligheder og vores fælles historie – med respekt for hver vores politikere og politiske målsætninger.
Jeg ønsker alle en rigtig god sommer, og jeg glæder mig til at se jer igen efter sommerferien.